REPUBLIKA HRVATSKA

OPĆINSKI SUD U GOSPIĆU

URED PREDSJEDNIKA

Broj: 26 Su-1881/2015

Gospić, 04. svibnja 2015. godine

Na temelju članka 31 st. 1 Zakona o sudovima (Narodne novine br. 28/13) i odredbe čl. 13 Zakona o pravu na pristup informacijama (Narodne novine br. 25/13), predsjednik Općinskog suda u Gospiću, dana 04. svibnja 2015. donosi

O D L U K U

o određivanju službenika za informiranje

I.

Ivana Tramošljika, voditelj pisarnice sudske uprave u Uredu predsjednika Općinskog suda u Gospiću, imenuje se službenikom za informiranje.

II.

Službenik za informiranje je posebna službena osoba ovlaštena za ostvarivanje prava na pristup informacijama, sukladno Zakonu o pravu na pristup informacijama.

III.

Službenik za informiranje obavlja poslove redovitog objavljivanja informacija, sukladno unutarnjem ustroju Općinskog suda u Gospiću kao i rješavanje pojedinačnih zahtjeva za pristup informacijama i ponovne uporabe informacija, unapređuje način obrade razvrstavanja, čuvanja i objavljivanja informacija koje su sadržane u službenim dokumentima koji se odnose na rad Općinskog suda u Gospiću i osigurava neophodnu pomoć podnositeljima zahtjeva u svezi s ostvarivanjem prava na pristup informacijama.

IV.

Službenik za informiranje vodi upisnik o zahtjevima, postupcima i odlukama o ostvarivanju prava na pristup informacijama i ponovnu uporabu informacija u elektroničkom obliku - upisnik Su – grupa 26.

V.

Ova odluka stupa na snagu danom donošenja i objavit će se na web stranici Općinskog suda u Gospiću.

Predsjednik suda:

Tatjana Radaković Bašić